ओशो, (जनम नाँव: चंद्र मोहन जैन;  11 दिसंबर 1931 – 19 जनवरी 1990) भा भगवान श्री रजनीश एगो भारतीय गुरु आ अपना के बुद्धत्व प्राप्त भगवान होखे के बात कहे वाला ब्यक्ति रहलें। इनके रजनीश आंदोलन के सुरुआत करे, प्रखर वक्ता आ समाजवाद, महात्मा गाँधी आ रूढ़िवादी हिंदू धर्म के आलोचक के रूप में जानल जाला। इनका जीवन काल में इनके पहिचान एगो रहस्यवादी, गुरु, आध्यात्मिक शिक्षक के रूप में रहल। ब्यापक तौर पर भारत में भ्रमण का के प्रवचन दिहलें आ सुरुआत में, सेक्स के प्रति इनके ढेर खुला बिचार के कारण इनके सेक्स गुरु के दर्जा दिहल गइल हालाँकि, बाद में इनके बिचार के अधिका स्वीकृति मिलल।